MALEE มั่นใจรักษาตำแหน่งผู้นำธุรกิจน้ำผลไม้ อุปสงค์น้ำมะพร้าวโต-บุกตลาดตปท.เพิ่ม
MALEE มุ่งรักษาตำแหน่งผู้นำธุรกิจน้ำผลไม้ มั่นใจยอดขายปีนี้โตต่อเนื่อง หลังอุปสงค์น้ำมะพร้าวในตลาดโลกช่วง 3 ปีหน้ายังเติบโต พร้อมขยายการลงทุนในตปท.เพิ่ม 
13 พ.ค. 2559

นางสาวรุ่งฉัตร บุญรัตน์ ประธานผู้บริหารฝ่ายปฏิบัติการ บริษัท มาลีกรุ๊ป จำกัด (มหาชน)หรือ MALEE เปิดเผยว่า ในปี 59 บริษัทมั่นใจรักษาอัตราการเติบโตของยอดขายรวมได้ เนื่องจากความต้องการน้ำมะพร้าวในตลาดโลกในช่วงอีก 3 ปีข้างหน้ามีอัตราการเติบโต (CAGR) อย่างต่อเนื่องเฉลี่ยปีละกว่า 10% ซึ่งตลาดใหญ่อยู่ในสหรัฐฯ และยุโรป พร้อมกันนี้ บริษัทมุ่งที่จะขยายตลาดสำหรับสินค้ามาลี แบรนด์ ให้มากขึ้น โดยเฉพาะในกลุ่มประเทศตลาดเกิดใหม่ โดยคัดสรรผลิตภัณฑ์ให้เหมาะสมกับตลาด และผู้บริโภคในแต่ละประเทศ
โดยกลยุทธ์ของบริษัทที่จะรักษาความเป็นผู้นำในธุรกิจน้ำผลไม้พร้อมดื่ม และมุ่งขยายตลาดไปยังต่างประเทศเพื่อรองรับกับการขยายตัวของประชาคมเศรษฐกิจอาเซียน (AEC) ส่งผลให้ในไตรมาส 1/59 ที่ผ่านมา ยอดขายจากการส่งออกเติบโตสูงถึง 98% ซึ่งทำให้สัดส่วนของยอดขายของการส่งออกต่อรายได้รวมของบริษัทเพิ่มเป็น 34% สอดคล้องกับกลยุทธ์การขยายตลาดในต่างประเทศ
ทั้งนี้ เมื่อเทียบกับช่วงเดียวกันของปีก่อนหน้า บริษัทมียอดการส่งออกน้ำมะพร้าวสำหรับธุรกิจรับจ้างผลิตเติบโตสูงเกินกว่า 100% และในช่วงปลายไตรมาสที่ 1/59 ที่ผ่านมาบริษัทยังสามารถผลิตสินค้าและส่งออกไปยังบริษัทร่วมทุน Monde Malee Beverage Corporation หรือ MMBC ในประเทศฟิลิปปินส์ได้ตามแผน โดยสินค้าแรกที่วางขาย คือ กาแฟกระป๋อง ภายใต้แบรนด์ “Kratos” ซึ่งได้รับการตอบรับที่ดีจากผู้บริโภคในฟิลิปปินส์ นอกจากนี้ ด้วยกลยุทธ์การเพิ่มประสิทธิภาพของการบริหารจัดการภายใน ทำให้บริษัทมีกำไรสุทธิ 109.8 ล้านบาท ซึ่งเติบโตสูงถึง 29% 